Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 277/09)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 7/2002

1. Medlemsstaten ansvarlige myndighed Navn: Ministero delle Politiche agricole e forestali

Adresse: Via XX Settembre, 20 - I-00187 Roma

Tlf. (39-06) 481 99 68

Fax (39-06) 42 01 31 26

e-mail: qualita@politicheagricole.it

2. Ansøgende sammenslutning 2.1. Navn: Associazione "Cultori della Nocellara del Belice"

2.2. Adresse: Via Ugo Bassi, 12 - I-91022 Castelvetrano (TP)

2.3. Sammensætning: producent/forarbejdningsvirksomheder (x) Andet ( )

3. Produktets art: Kategori 1.5 Ekstra jomfruolivenolie

4. Varespecifikation (sammenfatning af betingelserne i artikel 4, stk. 2)

4.1. Navn: "Valle del Belice"

4.2. Beskrivelse: Ekstra jomfruolivenolie med følgende kemiske og smagsmæssige egenskaber:

- maks. syreindhold 0,5 %

- resultat af paneltest >= 7

- perioxidtal <= 12 Meq 02/kg

- polyfenoler >= 100 ppm

- farve: mellem grøn og gul med grønlig skær

- lugt: som umoden/moden oliven

- smag: ret kraftig med kraftig frugtsmag; mere eller mindre bittert strejf; mere eller mindre stærkt strejf

4.3. Geografisk område: Den beskyttede oprindelsesbetegnelse, Valle del Belice, gælder for følgende kommuner i Trapani-provinsen i regionen Sicilien: Castelvetrano, Campobello di Mazara, Partanna, Poggioreale, Salaparuta og Santa Ninfa. Den nøjagtige geografiske afgrænsning er anført i produktionsspecifikationen.

4.4. Bevis for oprindelse: Landbrug og fødevarefremstilling er den vigtige økonomiske aktivitet i Valle del Belice; olivendyrkning har været en del af den lokale befolknings udvikling op gennem historien. Den første bofæstelse i området er Selinunte, en koloni i det storgræske rige som blev grundlagt af megareserne i det 7. århundrede f. K. I denne koloni betragtede man oliven som et symbol på fred, visdom og velfærd, alt efter hvilken brug der blev gjort af olien. Indbyggerne udvidede olivendyrkningen ved at inddrage baglandets dale og frugtbare jorder; at de producerede olie fremgår af de olivenkværne fra det 5. århundrede f. K. man har fundet i nærheden af tempel. E. Selinunte blev ifølge Plinius midtpunkt for Storgrækenlands og Middelhavets handel takket være en stor handelsflåde og den gode kvalitet af levnedsmidler såsom vin, korn og olie. Olivendyrkningen fortsatte op gennem tiderne med at være hovedbeskæftigelsen i Valle del Belice: den optræder som en typisk afgrøde i opgørelser fra 1600-tallet. Historieforskere har påvist at der var en stor olivendyrkning i Valle del Belice, i 1700-tallet. Dette illustrerer den historiske olivendyrkningstradition Valle del Belice. Den anvendte podningsteknik lader formode at man allerede i 1700-tallet foretog en sortsudvælgelse, formodentlig i første række "Nocellara del Belice", som allerede voksede i området, og som i dag dyrkes mange steder.

Belice-floden - et fast element op gennem tiderne - og områdets morfologi og klima, spillede allerede i antikken den afgørende rolle for bofæstelsen i dalene, og har i historisk henseende været bestemmende for at området Valle del Belice er uløseligt knyttet til dyrkningen af netop denne sort.

Produktion, forarbejdning og aftapning sker inden for det afgrænsede område. At også aftapningen sker inden for området skyldes, at det for at bevare Valle del Belice-oliens særlige egenskaber og kvalitet er nødvendigt at den kontrol, der foretages af en uafhængig instans, overvåges af de pågældende producenter selv. Producenterne tillægger beskyttelse af oprindelsesbetegnelsen stor betydning idet der hermed opnås mulighed for en bedre indtjening, jf. forordningens målsætninger og retningslinjer. Der er endvidere tradition for at aftapning sker inden for området.

Frugten kommer fra olivenlunde inden for produktionsområdet; producenterne sørger for at deres olivenlunde opføres på en behørigt ajourført liste. Udpresning, forarbejdning og aftapning sker også inden for det afgrænsede område, på anlæg som er særligt godkendt ved opførelse på en liste. Kontrolinstansen fører tilsyn med at de tekniske krav i produktionsspecifikationen er opfyldt for så vidt angår opførelse på nævnte lister, og at de enkelte deltagere i ordningen varetager deres forpligtelser således at produktet kan spores tilbage til producenten.

4.5. Fremstillingsmetode: Ekstra jomfruolivenolie af typen Valle del Belice fremstilles af oliven, som høstes i perioden fra oktober til og med december, af sorten Nocellara del Belice, der udgør mindst 70 % af de traditionelle olivenlunde. Olien kan også omfatte andre sorter der dyrkes i produktionsområdet, bl.a. Ogliarola Messinese, Biancolilla, Cerasuol, Giaraff, Buscionetto og Santagatese. Andelen kan svinge, men disse sorter udgør højst 30 % af træerne i lundene. Der foretages den sædvanlige dyrkningspleje, såsom mekanisk bearbejdning af jorden, gødskning, integreret/biologisk skadedyrsbekæmpelse, årlig beskæring, samt kunstvanding, evt. med tilsætning af gødningsstoffer.

Olivenproduktionen i olivenlunde med én enkelt sort er maksimalt 100 hkg pr. ha, og olieudbyttet er maksimalt på 23 %.

Frugten håndplukkes og/eller høstes med særlige hjælpemidler. Det er tilladt at anvende hjælpemidler og/eller maskiner når blot frugten ikke kommer i kontakt med jorden. Det er forbudt at anvende frugtløsningsmidler. De høstede frugter opbevares indtil kværningen, som finder sted senest to døgn efter høsten, under friske ventilerede forhold. Transport og opbevaring i sække er forbudt, uanset materiale.

Udvinding af ekstra jomfruolivenolie af typen Valle del Belice sker udelukkende ved hjælp af mekaniske processer. Blade fjernes med særlige maskiner, og frugterne vaskes inden formalingen. Temperaturen af den formalede masse må ikke overstige 30 grader C. Olien opbevares ved konstant temperatur i beholdere som er uigennemtrængelige for lys og luft.

4.6. Tilknytning til området: Det pågældende område har et meget homogent jordbundsklima. Klimaet er mildt på grund af havet og Belice-floden og egner sig til olivendyrkning. Mikroklimaet i området afspejler Middelhavsområdets milde vintre og varme somre. Juli og august er de varmeste måneder med temperaturer som ofte overstiger 32 grader C; gennemsnitstemperaturen er på 24 grader C i denne periode. Temperaturen falder sjældent til under 0 grader C i vintermånederne. Nedbøren er uregelmæssig og koncentreret i ganske få måneder, sædvanligvis efterårs- og vintermånederne. Valle del Belice har sædvanligvis fem måneders tørke og en regnmængde på 500-700 mm om året. Der blæser en kraftig og vedvarende vind. Jordbundsforholdene i produktionsområdet er ret ensartede med mere eller mindre udludet brunjord og rødjord i kystområderne og regosol og lithosol i de indre områder. Disse forhold er baggrunden for at der gennem tiden har udviklet sig en lokal sort med særlig stor udbredelse. Nocellara del Belice-sortens særlige produktions- og kvalitetsegenskaber afhænger af jordbunden og det særlige klima i Valle del Belice. De lokale olivendyrkere har gennem tiden udviklet en særlig dyrkningsteknik, som er mere beslægtet med frugtavl end med olivendyrkning, for bedre at kunne udnytte sortens kvalitet. Denne teknik kommer til udtryk i beskæring, høst, skadedyrsbekæmpelse, gødskning og vanding. Resultatet er en meget aromatisk olie af høj kvalitet, med lav syrlighed og lang holdbarhed.

4.7. Kontrolinstans Navn: Agroqualità Società a r.l.

Adresse: Piazza Sallustio, 21 - I-00187 Roma

4.8. Mærkning: Olio extra vergine di oliva "Valle del Belice" Denominazione di Origine Protetta.

Betegnelsen skal angives på etiketten med klar skrift, som ikke må kunne slettes, og med en farve, som adskiller sig fra etikettens farve. Betegnelsen skal desuden fremstå klart blandt de øvrige oplysninger på etiketten.

Olien markedsføres i beholdere på højst 5 l.

4.9. Krav i nationake bestemmelser: -

EF-nr.: IT/00258/2002.11.04.

Dato for modtagelsen af den fulstændige ansøgning: 4. november 2002.